Metroselskabets entreprenør CMT stopper sprængningerne i forbindelse med byggeriet af Cityringen på Rådhuspladsen, efter at en betonklods tidligere i dag fløj ned gennem Vestergade med høj fart og gjorde skade på to biler.

»Jeg kom gående ned ad Vestergade og vender mig om, da jeg hører sprængningen. Så kommer der en knytnævestor betonklods flyvende, smadrer bagruden af en bil, rammer en ny bil og lander tre meter længere henne ad vejen. Den havde så høj fart, at jeg ikke nåede at se den komme flyvende«, siger Niklas Rasmussen til Politiken.

»Den ramte bil var parkeret lige ved fortovet, og der var mennesker på gaden«.